Melding om slagsmål med øks og machete i Oslo
Politiet, som meldte om hendelsen like før klokken 22.00 lørdag kveld, pågrep en person for besittelse av machete. Det ble også funnet en øks, kjetting og hammer på stedet. – Politiet er på Linderud i forbindelse med melding om mulig slagsmål og observasjon av en øks. Vi har nå kontroll på mange ungdommer, men ikke informasjon om noen skadde, opplyste politiet på Twitter. Totalt 17 ungdommer ble kontrollert i forbindelse med slagsmålet. Åtte ble bortvist og én ble kjørt hjem, fordi han var beruset. Operasjonsleder Rune Ullsand opplyser til VG natt til søndag at den pågrepne, som er 16 år, er dimittert fra arresten. Han sier videre at de kontrollerte ungdommene er fra 15 til 18 år, og at barnevernet er rutinemessig varslet. – Saken etterforskes videre utover dagen i morgen og mandag. Hendelsesforløpet er foreløpig ukjent.
Politiet rykket lørdag kveld ut til Linderud i Oslo etter meldinger om slagsmål med øks. Da de kom fram til stedet, fant de en machete på en av de anholdte ungdommene.